คลังหลังแอ่นแบกดอกกู้จำนำข้าว
คลังกลุ้มแบกดอกเบี้ยเงินกู้ให้โครงการจำนำข้าวรัฐบาลยิ่งลักษณ์ปีละ 1.5 หมื่นล้านบาท ระบายข้าวไม่ออก รัฐหืดจับหนี้ท่วม
7 พ.ย. 2557

คลังกลุ้มแบกดอกเบี้ยเงินกู้ให้โครงการจำนำข้าวรัฐบาลยิ่งลักษณ์ปีละ 1.5 หมื่นล้านบาท ระบายข้าวไม่ออก รัฐหืดจับหนี้ท่วม 
นายสมหมาย ภาษี รมว.คลัง เปิดเผยว่า คลังมีภาระชำระดอกเบี้ยเงินกู้เพื่อไปใช้ในโครงการรับจำนำข้าวที่ผ่านมาอยู่ในจำนวนที่สูง เนื่องจากมีการกู้เงินไปใช้หลายแสนล้านบาท ซึ่งอยู่ระหว่างหาทางแก้ไข คาดว่าจะเป็นภาระถึงคนที่เป็นเด็กตอนนี้ โตขึ้นต้องมาใช้หนี้ก้อนนี้
แหล่งข่าวจากกระทรวงการคลัง เปิดเผยว่า ปัจจุบันคลังค้ำประกันเงินกู้ให้ธนาคารเพื่อการเกษตรและสหกรณ์การเกษตร (ธ.ก.ส.) เพื่อใช้จำนำข้าว ประมาณ6 แสนล้านบาท มีต้นทุนเฉลี่ย 3% ต่อปี ทำให้มีภาระจ่ายดอกเบี้ยถึง 1.5-1.8 หมื่นล้านบาท/ปี หากไม่สามารถเร่งระบายข้าวมาใช้หนี้ก้อนดังกล่าวได้ จะทำให้ต้องมีภาระจ่ายดอกเบี้ยจำนวนมากต่อไป
นอกจากนี้ การกู้เงินของ ธ.ก.ส.ที่ผ่านมา เป็นการกู้จากสถาบันการเงินที่มีอายุเงินกู้ 1-2 ปี และเงินกู้เริ่มครบกำหนด ต้องมีการต่ออายุ ทำให้ธนาคารเริ่มคิดอัตราดอกเบี้ยสูงขึ้น ภาระดอกเบี้ยจ่ายก็จะสูงขึ้นตาม
สำหรับการออกพันธบัตรอายุ 30 ปีเพื่อแก้ปัญหาเงินกู้จากโครงการรับจำนำข้าว อยู่ระหว่างการพิจารณาว่า เป็นที่สนใจของตลาดการเงินจำนวนเท่าไรเพราะหนี้ก้อนใหญ่ไม่สามารถออกครั้งเดียว 6 แสนล้านบาท และยังต้องรอนโยบายจากฝ่ายการเมือง ว่าจะให้แยกหนี้จำนำข้าว และออกเป็นกฎหมายแก้ไขหนี้ เป็นการเฉพาะเหมือนการออก พ.ร.ก.แก้ไขหนี้กองทุนเพื่อการฟื้นฟูและพัฒนาระบบสถาบันการเงินหรือไม่
ด้านความการปิดบัญชีจำนำข้าว ล่าสุดคณะทำงานจะเสนอผลการปิดบัญชีให้คณะอนุกรรมการปิดบัญชีข้าวทราบวันที่13 พ.ย.นี้ โดยหลักการสำคัญคือ จะมีการตีราคาตามคุณภาพข้าวที่แท้จริง ทั้งข้าวมีคุณภาพ ข้าวเสื่อมคุณภาพ และข้าวเสีย